[pic] | EUROOPA ÜHENDUSTE KOMISJON |

Brüssel 28.4.2006

KOM(2006)185 lõplik

Ettepanek

NÕUKOGU OTSUS

AKV-EÜ ministrite nõukogus võetava ühenduse seisukoha kohta, mis käsitleb otsust üheksanda Euroopa Arengufondi (EAF) pikaajalise arengu reservi osalise ümberjagamise kohta

(komisjoni esitatud)

SELETUSKIRI

Euroopa Ühendus võtab aktiivselt osa arengumaade toetuseks mõeldud algatuste väljatöötamisest ja elluviimisest. AKV riikidele suunatud algatused on aidanud oluliselt kaasa vaesuse vähendamisele, mis on nii 23. juunil 2000 alla kirjutatud AKV-EÜ koostöölepingu kui ühenduse arengupoliitika põhieesmärk.

Üheksanda EAFi piirkondliku eelarve raames esialgselt kavandatud programmile on järgnenud mitmeid uusi algatusi, kuna nende järele on tekkinud konkreetne vajadus nii AKV riikide olemasolevate prioriteetide kui ELi arengupoliitika prioriteetide raames. Need hõlmavad eelkõige AKV riikide omavahelist koostööd, millest võtab osa mitu AKV riiki või kõik need riigid.

Esialgselt üheksandast EAFist AKV riikide omavahelise koostöö edendamiseks eraldatud summa (300 miljonit eurot) on osutunud kõikide selliste algatuste rahastamiseks liiga väikeseks. Pärast piirkondlikuks koostööks ette nähtud reservi ammendumist kasutati AKV riikide omavahelise koostöö rahastamiseks lisaks eelmistest EAFidest (kuuendast, seitsmendast ja kaheksandast) regulaarselt ülekantud ülejääkidele mitu korda pikaajalise arengu reservi (sealhulgas üheksanda EAFi koguvahenditest esialgselt kõrvale pandud ühe miljardi euro suurust tingimuslikku summat). Pikaajalise arengu reservist on praeguseks eraldatud 2 573 miljonit eurot.

See summa on täielikult ära jagatud ning praegu ei ole uute algatuste rahastamiseks võimalik kasutada ühtegi piirkondliku või AKV riikide omavaheliseks koostööks ette nähtud reservi.

Sellises olukorras, kus lepingus ette nähtud vahendid on ammendunud, võib AKV-EÜ ministrite nõukogu vastavalt AKV-EÜ koostöölepingu I lisa („Finantsprotokoll“) punktile 8 võtta asjakohased meetmed.

Komisjon teeb sellest lähtuvalt ja nõukogu heakskiidu korral AKV-EÜ ministrite nõukogule ettepaneku võtta vastu allpool toodud otsus, mille eesmärk on kanda üheksanda EAFi pikaajalise arengu reservist piirkondliku koostöö eelarvesse (AKV-riikide omavahelise koostöö rahastamiseks) üle 110 miljonit eurot. Nimetatud summa jaguneks järgmiselt:

- ELi ja Aafrika vahelise infrastruktuurialase partnerluse arendamiseks 70 miljonit eurot, millest 60 miljonit eurot sihtfondile, mida hakkaks haldama Euroopa Investeerimispank ning 10 miljonit eurot Aafrika infrastruktuure käsitleva kava eeluuringute ja tegevuse rahastamiseks;

- AKV riikide maailmakaubandusse kaasamise edendamiseks 20 miljonit eurot, millest 10 miljonit eurot ühenduse toetuse suurendamiseks mitmepoolsele algatusele nimega „Integreeritud raamistik” ning 10 miljonit eurot jätkamaks ühenduse projekti, millega aidatakse AKV riikidel võtta aktiivsemalt osa Maailma Kaubandusorganisatsiooni tööst;

- 20 miljonit eurot igasuguseks muuks otstarbeks, nagu suhkrualase uurimisprojekti rahastamine, mis täiendab suhkruprotokolliga liitunud riikide reformimise kaasmeetmeid (+/- 9 miljonit eurot), ERASMUS MUNDUS nimelise „akna” avamine AKV riikidele (+/- 5 miljonit eurot), toetus Aafrika Liidu sihtfondile vastastikuse järelevalve mehhanismi (African Peer Review Mechanism) edendamiseks (+/- 2 miljonit eurot) ning toetus ÜRO-HABITAT’ osalusprogrammile AKV riikide räämas agulilinnakute moderniseerimiseks (+/- 4 miljonit eurot).

Eelnimetatud põhjustel teeb komisjon nõukogule ettepaneku võtta üheksanda Euroopa Arengufondi pikaajalise reservi kasutamise kohta vastu alljärgnev otsus.

Ettepanek

NÕUKOGU OTSUS

AKV-EÜ ministrite nõukogus võetava ühenduse seisukoha kohta, mis käsitleb otsust üheksanda Euroopa Arengufondi (EAF) pikaajalise arengu reservi osalise ümberjagamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 310 koostoimes artikli 300 lõike 2 teise lõiguga,

võttes arvesse komisjoni ettepanekut,

ning arvestades järgmist:

(1) Cotonous 23. juunil 2000 alla kirjutatud ja Luxembourgis 25. juunil 2005 läbi vaadatud AKV-EÜ koostöölepingu artiklis 15 antakse AKV-EÜ ministrite nõukogule volitus võtta lepingule vastavaid otsuseid ning selle lepingu I lisa punktis 8 volitus võtta lepingukohaste vahendite ammendumise korral asjakohased meetmed.

(2) Üheksandas EAFis piirkondliku koostöö ja integratsiooni edendamiseks ette nähtud vahendid on täielikult ammendunud. Seega peaks ühendus võtma AKV-EÜ ministrite nõukogus seisukoha, et oleks võimalik otsustada üheksanda EAFi pikaajalise arengu reservi vahendite osaline ümberpaigutamine piirkondliku koostöö eelarvesse (AKV-riikide omavahelise koostöö rahastamiseks),

ON TEINUD JÄRGMISE OTSUSE:

Artikkel 1

Seoses üheksanda EAFi pikaajalise arengu reservi kasutamisega teeb ühendus ettepaneku võtta AKV-EÜ ministrite nõukogus seisukoht, mis tugineb käesoleva dokumendi lisas esitatud AKV-EÜ ministrite nõukogu otsuse eelnõule.

Otsuse eelnõus võib teha väiksemaid muudatusi, ilma et selleks oleks vaja uut nõukogu otsust.

Brüssel,

Nõukogu nimel

eesistuja

LISA

Eelnõu

AKV-EÜ MINISTRITE NÕUKOGU OTSUS

üheksanda Euroopa Arengufondi (EAF) pikaajalise arengu reservi osalise ümberjagamise kohta

AKV-EÜ MINISTRITE NÕUKOGU,

võttes arvesse Cotonous 23. juunil 2000 alla kirjutatud[1] ja Luxembourgis 25. juunil 2005 läbi vaadatud[2] koostöölepingut ühelt poolt Aafrika, Kariibi mere ja Vaikse ookeani piirkonna (edaspidi „AKV“) riikide ning teiselt poolt Euroopa Ühenduse ja selle liikmesriikide vahel (edaspidi „AKV-EÜ koostööleping“), eriti selle I lisa punkti 8,

ning arvestades järgmist:

(1) Piirkondlikuks koostööks ja integratsiooniks ette nähtud assigneeringud on ammendunud.

(2) Tuleks eraldada lisavahendeid selleks, et aidata sisse seada ELi ja Aafrika vaheline infrastruktuurialane partnerlus, mille eesmärk on lihtsustada mandrisisest ühendust Aafrikas ja edendada piirkondlikku integratsiooni.

(3) Tuleks eraldada lisavahendeid selleks, et tagada AKV riikide edukam kaasamine rahvusvahelisse kaubandusse ja jätkata Euroopa Ühenduse juba alustatud tegevust.

(4) Tuleks eraldada lisavahendeid selleks, et toetada suhkrualaseid uurimisprojekte, mis täiendavad suhkruprotokolliga liitunud riikides juba alustatud reformide kaasmeetmeid.

(5) Tuleks eraldada lisavahendeid selleks, et AKV riikidel oleks võimalik osaleda ERASMUS MUNDUS programmis.

(6) Tuleks eraldada lisavahendeid selleks, et tagada toetus Aafrika Liidu vastastikuse järelevalve mehhanismile (African Peer Review Mechanism), mille eesmärk on edendada poliitilist stabiilsust, majanduskasvu ja säästvat arengut.

(7) Tuleks eraldada lisavahendeid selleks, et tagada kavade väljatöötamine AKV riikide teatavates piirkondades asuvate räämas agulilinnakute moderniseerimiseks,

ON TEINUD JÄRGMISE OTSUSE:

Artikkel 1. Aafrika riikide omavahelise koostöö rahastamine piirkondliku koostöö ja integratsiooni eelarvest

Kooskõlas AKV-EÜ koostöölepingu artiklites 28, 29 ja 30 seatud eesmärkidega kantakse üheksanda EAFi pikaajalise arengu reservist piirkondliku koostöö ja integratsiooni eelarvesse Aafrika riikide omavahelise koostöö rahastamiseks üle 110 miljonit eurot. Nimetatud summat võib kasutada järgmistel eesmärkidel:

1.1 ELi ja Aafrika vahelise infrastruktuurialase partnerluse rajamine (70 miljonit eurot): 60 miljoni eurot sihtfondile, mida hakkab haldama Euroopa Investeerimispank ning 10 miljonit eurot Aafrika infrastruktuure käsitleva kava eeluuringute ja tegevuse rahastamiseks.

1.2 AKV riikide maailmakaubandusse kaasamise edendamine (kuni 20 miljonit eurot): kuni 10 miljonit eurot ühenduse toetuse suurendamiseks mitmepoolsele algatusele nimega „integreeritud raamistik“ ning kuni 10 miljonit eurot jätkamaks ühenduse projekti, millega aidatakse AKV riikidel võtta aktiivsemalt osa Maailma Kaubandusorganisatsiooni tööst.

1.3 Mitut AKV riiki või kõiki neid hõlmavate projektide rahastamine (kuni 20 miljonit eurot): suhkrualase uurimisprojekti rahastamine, mis täiendab suhkruprotokolliga liitunud riikide reformimise kaasmeetmeid (kuni 9 miljonit eurot), ERASMUS MUNDUS nimelise „akna” avamine AKV riikidele (kuni 5 miljonit eurot), toetus Aafrika Liidu sihtfondile vastastikuse järelevalve mehhanismi (African Peer Review Mechanism) edendamiseks (kuni 2 miljonit eurot) ning toetus ÜRO-HABITAT’ osalusprogrammile AKV riikide räämas agulilinnakute moderniseerimiseks (kuni 4 miljonit eurot).

Artikkel 2. Toetusetaotlus

Vastavalt AKV-EÜ koostöölepingu IV lisa artikli 13 punktis 2, taotleb AKV-EÜ ministrite nõukogu komisjonilt artiklis 1 osutatud projektide rahastamist.

Artikkel 3. Jõustumine

Käesolev otsus jõustub selle vastuvõtmise päeval.

[koht],

AKV-EÜ ministrite nõukogu nimel

eesistuja

[1] EÜT L 317, 15.12.2000, lk 3.

[2] ELT L 287, 28.10.2005, lk 4.